Úrad vlády SR						Na rokovanie vlády SR
Sekcia hospodárskej politiky					dňa: 5.6.2002
								 k číslu: 4226/2002
                               	     k bodu: 23

S t a n o v i s k o

k Návrhu na zvýšenie limitu výdavkov kapitoly Krajského úradu v Trnave na rok 2002 z prostriedkov získaných z predaja majetku štátu v správe Okresného úradu v Trnave

I.

	Návrh predkladá minister vnútra na základe bodu B.8. uznesenia vlády SR    č. 445/2002. Obsahuje návrh uznesenia vlády SR, predkladaciu správu, návrh na zvýšenie limitu výdavkov, pripomienkové konanie a návrh komuniké.
 
	Navrhuje sa zvýšiť limit výdavkov kapitoly Krajského úradu v Trnave na rok 2002 z prostriedkov získaných z predaja majetku štátu v správe Okresného úradu v Trnave na dokončenie stavby „Rekonštrukcia Štátneho okresného archívu v Trnave“.

II.

Vyhodnotenie pripomienkového konania je súčasťou materiálu. Vznesená pripomienka bola akceptovaná. 

III.

	Z celkových nákladov na stavbu archívu vo výške 55 700 tis. Sk je prestavaných 50 694 tis. Sk. Finančné prostriedky potrebné na dokončenie stavby v objeme 5 006 tis. Sk nie sú v rozpočte Okresného úradu v Trnave zabezpečené.

	Vzhľadom na to, že stavba je pred dokončením a jej realizácia umožní doriešiť umiestnenia viacerých úradov v Trnave, nemáme k návrhu na dofinancovanie pripomienky.

Z á v e r:
Pred rozhodnutím vlády SR o zvýšení limitu výdavkov rozpočtovej kapitoly KÚ v Trnave odporúčame, aby sa k navrhovanému spôsobu  dofinancovania vyjadrilo Ministerstvo financií SR, ktoré sa v rámci pripomienkového konania k návrhu na zvýšenie limitu výdavkov rozpočtovej kapitoly KÚ v Trnave nevyjadrilo.

Bratislava 31.5.2002